Mi nexdem aserwes deg uḥric-a amezwaru, i wammud id d-nejmaɛ, nekkes-d imesla yemgaraden deg ṭẓat (9) n temnaḍin n leqbayel, deg wayen yaɛnan taɣara d wadeg n ususru, anda i d-nmeslay ɣef tiggeɣt d tizzenzeɣ, ɣas ur d-nufi ara aṭas imedyaten ɣef temsalt-a maca nufa-d kra iɣ-yessawḍen ad d-nesbin belli tuget d tizenzeɣt deg temnaḍin-a, tamsalt-a d akala mazal-it yettnerni di teqbaylit akked d tentaliyin n tmaziɣt n ugafa. Ma d ayen yeɛnan abeddel n wadeg n ususru, nufa-d aṭas imedyaten. Ma yella d timerna d uɣelluy n tergalin d teɣra, nufa-d ddeqs imedyaten ɣef temsalt-a. Ma d ayen yerzan tamsalt n temsertit d umyutti n tergalin ulac aṭas deg wammud nteɣ.